Damdamag iti Lubong
Germany
Idi 2012, imbilin ti maysa kadagiti kangatuan a korte iti Germany a dagiti umili ket saan a mabalin a pormal nga umikkat iti relihion a maysa a pangpubliko a korporasion ti status-na sa agtalinaed latta a miembro iti dayta a narelihiosuan a komunidad. Dagiti Katoliko a din agbaybayad iti buis gapu ta pormal nga immikkatdan iti relihionda ngem an-annurotenda pay laeng ti pammatida ket mabalin a maparitan nga agkomunion, agkompesar, agtakem kadagiti annongen, ken posible a saan payen a maipaayan iti misa no maipumponda.
Lubong
Sigun iti maysa a panagadal kadagiti relihion iti lubong, 1.1 a bilion itan ti bilang dagiti tattao a “saan a miembro ti maysa a relihion,” nupay saanda met ketdi nga ateista. Maikatloda iti Kristianidad nga addaan iti 2.2 a bilion ken iti Islam a 1.6 a bilion ti miembrona. Maikapat ti Hinduismo nga addaan iti agarup 1 a bilion a miembro.
Japan
Ipakita ti panagadal dagiti Hapones a sientista a no ti maysa ket “mapadpadayawan, magutugot dagiti paset ti utek” a pakaigapuan ti “pannakarikna iti kinaragsak.” Agparang a paneknekan dayta ti opinion a ti panangpadayaw ket maysa a nasayaat a pamay-an tapno matignay ti tattao a mangpasayaat pay iti ar-aramidenda.
Bolivia
Idi maudi a paset ti 2012, nangaramid ti Bolivia iti nasional a sensus. Tapno umiso ti maala a bilang, dagiti umili ket nabilin nga agtalinaed iti balayda iti aldaw a maaramid ti sensus. Naiparit met ti yiinum iti arak ken panagbiahe dagiti pribado a lugan sa naiserra dagiti border.
Italy
Iti maysa a surbey, kinuna dagiti Italiano, nga iti average, makiay-ayamda kadagiti annakda iti 15 a minuto kada aldaw. “Maysa laeng iti kada 5 a nagannak ti mamati a makaisuro ti panagay-ayam,” kuna ti La Repubblica. Sigun ken Andrea Angiolino a propesional a diseniador iti board games, babaen iti panagay-ayam, matulongan dagiti nagannak ti annakda a mangparang-ay iti imahinasionda ken masursuroda ti agtulnog kadagiti pagannurotan.
ilo_Latn nya_Latn ilo_Latn ilo_Latn ilo_Latn deu_Latn ilo_Latn grn_Latn ilo_Latn zul_Latn ilo_Latn